København får IMAX-biograf

Biografkæden Cinemaxx har indgået en aftale om at bygge den første IMAX-biograf i Norden – og den kommer til at ligge i København.

IMAX er en “pakkeløsning” der kræver meget høje kvalitetskriterier; fra det særlige kolossale høje, buede lærred til særlige projektorer og lyd. Selv stolene, man sidder i, skal godkendes af IMAX – de skal nemlig være specielt luksuriøse.

IMAX-biografen bliver en del af Cinemaxx-biografen på Fisketorvet i København og skulle stå færdig allerede den 23. april – klar til premieren på ‘Avengers: Age of Ultron’. Udover ‘Avengers: Age of Ultron’ kan vi i 2015 glæde os til en masse andre storfilm, der vises i IMAX – bl.a. ‘Star Wars: The Force Awakens’, ‘Jurassic World’ og ‘Mission: Impossible 5’.

Rygterne svirrer i øvrigt, at den anden Star Wars: The Force Awakens-trailer får premiere sammen med Avengers: Age of Ultron.

Den nye IMAX-sal i København får 550 luksussæder og et lærred på over 250m2 og erstatter den tidligere sal 1 i CinemaxX København, der havde 750 pladser.

København får IMAX-biograf